พาณิชย์ เผย CPI เดือนมี.ค. ลดลง 0.57% มอง Q2/58 ยังอยู่ในแดนลบ
พาณิชย์ เผยดัชนีราคาผู้บริโภคทั่วไปของปท. เดือนมี.ค.อยู่ที่ 106.33 ลดลง 0.57% โดยดัชนี CPI มีการติดลบต่อเนื่องมา 3 เดือน มองว่า Q2/58 ยังอยู่ในแดนลบ
1 เม.ย. 2558

นายสมเกียรติ ตรีรัตนพันธ์ ผู้ตรวจราชการกระทรวงพาณิชย์ เผยดัชนีราคาผู้บริโภคทั่วไปของประเทศ (CPI) เดือนมี.ค.58 อยู่ที่ 106.33 ลดลง 0.57% จากช่วงเดียวกันของปีก่อนแต่เพิ่มขึ้น 0.17% จากเดือน ก.พ.58
ทั้งนี้ CPI เดือนมี.ค. ติดลบต่อเนื่องเป็นเดือนที่ 3 ส่งผลให้ อัตราเงินเฟ้อในช่วง 3 เดือนแรก (ไตรมาส 1/58) ติดลบ 0.50% และยังคาดว่าไตรมาส 2/58 อัตราเงินเฟ้อของไทยยังคงจะอยู่ในแดนลบ แต่ทั้งปีน่าจะเป็นบวกได้ตามกรอบที่คาดการณ์ไว้ 0.6-1.3%
สำหรับดัชนีราคาสินค้าหมวดอาหารและเครื่องดื่มในเดือน มี.ค.58 อยู่ที่ 112.94 เพิ่มขึ้น 1.25% จากช่วงเดียวกันของปีก่อน แต่ลดลง 0.02% จากเดือน ก.พ.58 ขณะที่ดัชนีราคาสินค้าที่ไม่ใช่หมวดอาหารและเครื่องดื่ม อยู่ที่ 102.72 ลดลง 1.53% จากช่วงเดียวกันของปีก่อน แต่เพิ่มขึ้น 0.27% จากเดือน ก.พ.58